楚南偉觀樓
作者：陳峴
朝代：宋

paragraphs: 平生足迹窮遐陬，一麾更守湖湘州。
西接懸崖五溪曲，南望渺極蒼梧愁。
天涯牢落孰慰意，千嶂倒影三江流。
千里脈絡茲要會，意趣端與江山投。
羣峰四遶立碧玉，带映林薄如雕鎪。
虯蟠虎驟互起伏，天作地涌非凡儔。
郊村依約半洲渚，遠明天際來歸舟。
湖南素號清絕地，一旦呈露疑神謀。
作成英奇易舊觀，俗化遠與鄒魯侔。
寄語後來無泯沒，共保佳致傳千秋。